POZIV
na sudjelovanje u savjetovanju s javnošću
o

NACRTU ODLUKE O IZMJENAMA ODLUKE O POTPORAMA ZA POTICANJE RAZVOJA PODUZETNIŠTVA NA PODRUČJU
 OSJEČKO-BARANJSKE ŽUPANIJE

Skupština Osječko-baranjske županije na sjednici održanoj 28. travnja 2022. godine donijela je Odluku o potporama za poticanje razvoja poduzetništva na području Osječko-baranjske županije („Županijski glasnik“ broj 4/22.) kojom je stavljena izvan snage ranija Odluka koja je od donošenja 2014. godine do tada imala više izmjena i dopuna („Županijski glasnik“ broj 8/14., 7/18., 4/19., 6/19. i 2/21.). Ovom novom Odlukom, kao i ranijom, uređeni su uvjeti, način te postupak odobravanja potpora iz proračuna Županije radi poticanja razvoja malog gospodarstva i poduzetništva na području Županije.   

Prema članku 6. Odluke potpore se odobravaju u obliku:
1.	sufinanciranja kamatne stope na poduzetničke kredite
2.	potpore za pokretanje, razvoj i unaprjeđenje poslovanja
3.	potpore poduzetnicima uslijed otežanih uvjeta poslovanja
4.	potpore za razvoj i primjenu inovacija i novih proizvoda
5.	potpore za informiranje i obrazovne aktivnosti
6.	potpore za savjetovanje i mentoriranje poduzetnika
7.	potpore za promotivne aktivnosti
8.	potpore za učeničko poduzetništvo.

Korisnici potpora iz ove Odluke su subjekti malog gospodarstva, poduzetničke potporne institucije te druge fizičke i pravne osobe koje imaju prebivalište odnosno sjedište na području Županije, a koje ispunjavaju uvjete utvrđene ovom Odlukom i posebnim propisima odnosno pravilima o potporama male vrijednosti.

U postupku odobravanja potpora po ovoj Odluci koje imaju obilježja potpora male vrijednosti primjenjuju se odredbe važeće uredbe Europske unije kojom se uređuju potpore male vrijednosti.

Odluka je u primjeni već dvije godine i sagledane su mogućnosti njenog poboljšanja. 

S obzirom na to predlažu se sljedeće izmjene i dopuna.

Budući da je od 2023. godine u Republici Hrvatskoj kao službena valuta uveden euro iznosi navedeni u Odluci u kunama mijenjaju se u iznose u eurima. 

Nadalje, predlaže se povećanje iznosa potpore za pokretanje, razvoj i unaprjeđenje poslovanja s obzirom na povećanje troškova poslovanja uslijed inflacije u prethodnim godinama te manjeg broja korisnika jer se ta potpora dodjeljuje korisnicima čija je pretežita djelatnost i izvršeno ulaganje u prerađivačku djelatnost. Stoga se najviši iznos potpore predlaže povećati s 15.000,00 kuna na 5.000,00 eura. Uz to, predlaže se da se opravdanim troškom, osim nabave računalne opreme te kupovine i zakupa licenciranih računalnih programa, smatra i nadogradnja licenciranih programa.    

Sljedeće, iznos potpore za mentorske usluge poduzetnicima početnicima mijenja se s 200,00 kuna po satu mentoriranja na 30,00 eura, a najviši iznos za mentoriranje pojedinog poduzetnika početnika koji sada može iznositi do 1.000,00 kuna predlaže se da može iznositi do 150,00 eura. 

[bookmark: _Hlk160534221]I na kraju, u članku 35. stavku 1. postavku 4. potpore za učeničko poduzetništvo dodjeljuju se, uz ostale uvjete iz Odluke, i pod uvjetom da su troškovi namjene za koju se traži potpora nastali od dana potpisivanja ugovora s korisnikom potpore do 31. kolovoza iduće godine. Ugovor je reguliran člankom 44. Odluke, a ne kako je navedeno u  članku 35. stavku 1. postavku 4. člankom 43. pa se to ispravlja. 

Budući da je riječ o općem aktu koji utječe na interese građana i pravnih osoba, a naročito na interese poduzetnika na području Županije, sukladno članku 11. Zakona o pravu na pristup informacijama ("Narodne novine" broj 25/13. i 85/15.) provodi se postupak savjetovanja sa zainteresiranom javnošću. Postupak savjetovanja provest će se, sukladno Zakonu i Kodeksu savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09.), stavljanjem Nacrta Odluke o izmjenama Odluke o potporama za poticanje razvoja poduzetništva na području Osječko-baranjske županije na internetske stranice Osječko-baranjske županije, s mogućnošću sudionika da u pisanom obliku ili elektronskom poštom dostave svoje komentare, primjedbe i prijedloge prema obrascu raspoloživom na internetskoj stranici. 
Postupak savjetovanja provest će se u razdoblju od 13. ožujka do 12. travnja 2024. godine.
Organizator i nositelj postupka savjetovanja je Upravni odjel za gospodarstvo Osječko-baranjske županije.
Pozivamo vas na sudjelovanje u postupku savjetovanja za što vam je na raspolaganju utvrđeni: 
· Nacrt  Odluke o izmjenama Odluke o potporama za poticanje razvoja poduzetništva na području Osječko-baranjske županije 
· Odredbe Odluke o potporama za poticanje razvoja poduzetništva na području Osječko-baranjske županije koje se mijenjaju
· Obrazac sudjelovanja u savjetovanju 
